นายกรัฐมนตรี สนับสนุนข้อตกลงการบูรณาการความร่วมมือ 7 กระทรวง ร่วมพัฒนาคนตลอดช่วงชีวิต
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในพิธีลงนามบันทึกข้อตกลงการบูรณาการความร่วมมือ 7 กระทรวง : การพัฒนาคนตลอดช่วงชีวิต (กลุ่มเด็กปฐมวัย และผู้สูงอายุ) พ.ศ. 2565 - 2569 ณ ตึกสันติไมตรี ทำเนียบรัฐบาลการลงนามบันทึกข้อตกลงดังกล่าว เป็นไปตามยุทธศาสตร์ชาติ 20 ปี (พ.ศ. 2561-2580) ด้านการพัฒนาและเสริมสร้างทรัพยากรมนุษย์ ที่มีเป้าหมายสำคัญเพื่อพัฒนาคนในทุกมิติและทุกช่วงวัย สำหรับหน่วยงานที่เกี่ยวข้อง 7 กระทรวง ประกอบด้วย กระทรวงการพัฒนาสังคมและความมั่นคงของมนุษย์ กระทรวงการอุดมศึกษา วิทยาศาสตร์ วิจัยและนวัตกรรม กระทรวงดิจิทัลเพื่อเศรษฐกิจและสังคม กระทรวงมหาดไทย กระทรวงแรงงาน กระทรวงศึกษาธิการและกระทรวงสาธารณสุขนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวรายงานว่า กระทรวงสาธารณสุข มีนโยบายในการส่งเสริมสุขภาพของประชาชนทุกช่วงวัย โดยเฉพาะการส่งเสริมสุขภาพให้เด็กปฐมวัยทุกคนได้รับการพัฒนาตามวัยอย่างมีคุณภาพและต่อเนื่อง โดยใช้คู่มือเฝ้าระวังและส่งเสริมพัฒนาการเด็กปฐมวัยและผู้สูงอายุอย่างเหมาะสม สอดคล้องกับการเปลี่ยนแปลงโครงสร้างทางประชากรที่เข้าสู่สังคมสูงอายุอย่างรวดเร็วขณะที่นายกรัฐมนตรี กล่าวว่า การลงนามข้อตกลงฉบับนี้ ถือเป็นการพัฒนาคนตลอดช่วงชีวิต ซึ่งรัฐบาลให้ความสำคัญกับการพัฒนากำลังคนเพราะถือเป็นกำลังหลักของชาติและเป็นหัวใจสำคัญสำหรับการพัฒนาประเทศ ตลอดจนเป็นรากฐานสำคัญที่ทุกหน่วยงานต้องร่วมมือกันพัฒนาขับเคลื่อนอย่างรอบด้าน โดยมุ่งเน้นสองกลุ่มคือ กลุ่มเด็กปฐมวัยและกลุ่มผู้สูงอายุ ซึ่งการพัฒนาเด็กปฐมวัยต้องได้รับการพัฒนาและเสริมสร้างศักยภาพให้เท่าเทียมในทุกมิติ เพื่อให้เติบโตอย่างมีคุณภาพ เป็นคนดีของสังคม มีจิตสำนึกที่ดี และมีภูมิคุ้มกันพร้อมเผชิญกับสถานการณ์โลกในอนาคตที่จะมีการเปลี่ยนแปลงตลอดเวลา และเมื่อก้าวเข้าสู่วัยทำงาน จะต้องวางรากฐานให้เรียนรู้การใช้ชีวิต สร้างงาน สร้างอาชีพที่มั่นคง ขณะเดียวกันทั่วโลกกำลังก้าวเข้าสู่สังคมผู้สูงอายุ ซึ่งไทยก็เข้าสู่สังคมผู้สูงวัยเช่นเดียวกัน ดังนั้นต้องทำให้ผู้สูงอายุมีความภาคภูมิใจว่าเป็นประชากรที่มีศักยภาพ พึ่งพาตนเองได้และเป็นพลังสำคัญของประเทศในการขับเคลื่อนเศรษฐกิจและสังคม ทั้งนี้ทุกหน่วยงานต้องร่วมมือกันพัฒนากำลังคนทุกช่วงวัยให้เป็นไปตามกรอบยุทธศาสตร์ชาติที่วางไว้จากนั้น นายกรัฐมนตรี เยี่ยมชมนิทรรศการการบูรณาการความร่วมมือ 7 กระทรวง : การพัฒนาคนตลอดช่วงชีวิต